
1

KAMPEN OM DALEN

(I ruinene av en utbomba kaukasisk landsby sitter folk fra to kollektivbruk i ring og røyker og drikker vin. Det er stort sett kvinner og gamle menn samt noen soldater. I selskapet er det også en konsulent fra Statens gjenoppbyggingskommisjon i hovedstaden.)

EI BONDEKONE TIL VENSTRE (peker)

Bak åsen der borte stoppa vi tre nazitanks, men da var eplehagen allerede ødelagt.

EN GAMMEL BONDE TIL HØYRE 

Det flotte meieriet vårt: ei steinrøys!

EN UNG TRAKTORFØRERSKE TIL VENSTRE 

Det var jeg som tente på meieriet, kamerat.

(Pause.)

KONSULENTEN

Vi har én sak på dagsorden: Utsendinger fra geiteavlkollektivet Galinsk har kommet hit til Nukha. Etter påbud fra styresmaktene drev de geiteflokkene sine østover da Hitlers armeer rykket fram. Nå overveier de å flytte hjem til dalen. Utsendingene har inspisert landsbyen og jorda og konstatert store ødeleggelser.

(Utsendingene til høyre nikker.)

Nabokollektivet Rosa Luxemburg, som dyrker frukt – (han ser mot høyre) – har søkt om å få benytte Galinsk-brukets tidligere beitemarker, som er enger med ganske sparsom gressvekst, til gjenoppbygging av sine frukt- og vingårder. Som konsulent fra gjenoppbyggingskommisjonen vil jeg oppfordre utsendingene fra de to kollektivbrukene til selv å drøfte hvorvidt kollektivbruket Galinsk skal vende tilbake til dalen eller ikke.

DEN GAMLE TIL HØYRE

Først vil jeg enda en gang protestere mot den korte tida som er satt av til dette. Vi fra kollektivbruket Galinsk har reist i tre dager og tre netter, og nå skal hele saken avgjøres på en halv dag!

EN SÅRET SOLDAT TIL VENSTRE

Kamerat, vi har ikke mange landsbyer igjen, og ikke mange arbeidshender, og ikke mer tid.

DEN UNGE TRAKTORFØRERSKEN TIL VENSTRE

Alle goder rasjoneres, tobakken er rasjonert, og vinen, og diskusjonen også.

DEN GAMLE TIL HØYRE (med et sukk)

Død over fascistene! Da vil jeg gå rett på sak og redegjøre for hvorfor vi vil kreve dalen vår tilbake. Det fins mange gode grunner, men jeg vil begynne med en av de mest innlysende. Makine Abakidze, pakk ut geitosten.

(Ei bondekone til høyre tar en svær ost, pakket inn i et klede, opp av en stor kurv. Klapping og latter.)

DEN GAMLE TIL HØYRE

Vær så god, kamerater, forsyn dere.

EN GAMMEL BONDE TIL VENSTRE (mistroisk)

Du prøver ikke å bestikke oss?

DEN GAMLE TIL HØYRE  (allmenn munterhet)

Hvordan kunne dette være en bestikkelse, Surab, din dalrøver! Alle veit at du vil ha hele osten og dalen med.

(Latter.)

Alt jeg ber deg om, er et ærlig svar: Er osten god?

DEN GAMLE TIL VENSTRE

Svaret er: Ja.

DEN GAMLE TIL HØYRE

Ja vel. (Bittert:) Jeg burde ha visst at du ikke har peiling på ost.

DEN GAMLE TIL VENSTRE

Hvorfor ikke? Jeg sa jo at den er god.

DEN GAMLE TIL HØYRE

Fordi denne osten ikke er god. Fordi den ikke er som i gamle dager. Og hvorfor er den ikke det? Fordi det nye gresset ikke er like godt for geitene som det gamle. Osten blir ikke ost fordi gresset ikke er gress, sånn er det. Og dette vil jeg gjerne ha ført inn i referatet.

DEN GAMLE TIL VENSTRE

Men osten deres er utmerket.

DEN GAMLE TIL HØYRE

Den er ikke utmerket, ikke engang middelmådig. De nye beitemarkene er ikke gode, uansett hva ungdommen sier. Jeg vil bare si at det er umulig å leve der. Det lukter ikke engang morgen av morgenen.

(Noen ler.)

KONSULENTEN

Ikke bry deg om at de ler, de skjønner godt hva du sier. Kamerater, hvorfor elsker folk hjemmet sitt? Det gjør de fordi: Der smaker brødet bedre, himmelen er høyere, lufta er mer aromatisk, stemmene klinger klarere, bakken er lettere å gå på. Er det ikke sånn?

DEN GAMLE TIL HØYRE

Dalen har vært vår siden tidenes morgen.

SOLDATEN TIL VENSTRE 

Hva betyr «tidenes morgen»? Ingen eier noe siden tidenes morgen. Da du var ung, eide du ikke deg selv engang, du var fyrst Kazbekis eiendom.

DEN GAMLE TIL HØYRE

Dalen er vår ifølge loven.

DEN UNGE TRAKTORFØRERSKEN

Uavhengig av spørsmålet om dalen må vi gjennomgå lovene og bestemme hvilke som stadig holder mål.

DEN GAMLE TIL HØYRE

Det er klart. Er det kanskje likegyldig hva slags tre som står ved siden av huset man er født i? Eller hva slags naboer man har, spiller det ingen rolle? Vi tenkte å vende hjem, om ikke annet så for å få dere dalrøvere til naboer. Nå kan dere le igjen.

DEN GAMLE TIL VENSTRE (ler)

Da kan du vel i fred og ro høre etter hva «naboen» din, Kato Vakhtang, har å si om dalen?

EI BONDEKONE TIL HØYRE

Vi har mye mer å si om dalen vår. Ikke alle husene er ødelagt, og meieriets grunnmur står fremdeles.

KONSULENTEN

Dere har krav på statsstøtte – her eller der, det vet dere vel.

BONDEKONA TIL HØYRE

Kamerat konsulent, dette er ingen byttehandel. Jeg kan ikke rappe lua di og stikke til deg en annen fordi «denne er bedre». Den andre kan godt være bedre, men din egen passer deg best.

DEN UNGE TRAKTORFØRERSKEN

Men et jordstykke er ikke det samme som ei lue, ikke i bygda vår, kamerat.

KONSULENTEN

Ro dere ned. Det er korrekt at en jordlapp er et redskap til matproduksjon, men vi kan heller ikke se bort fra kjærligheten til et spesielt landstykke. Før vi fortsetter diskusjonen, foreslår jeg at dere forklarer utsendingene fra kollektivbruket

Galinsk hvordan dere ønsker å benytte dalføret.

DEN GAMLE TIL HØYRE

Greit nok.

DEN GAMLE TIL VENSTRE

Ja, la Kato snakke.

KONSULENTEN

Kamerat agronom!

KATO  (reiser seg, hun har militær uniform)

Kamerater, forrige vinter, da vi lå i åsene her og sloss som partisaner, snakket vi mye om hvordan vi skulle tidoble fruktproduksjonen så snart tyskerne var drevet ut. Jeg lagde en plan med et vanningsanlegg. Ved å demme opp fjellvannet vårt kan vi vanne tre hundre hektar ørkenjord. Da kan vårt bruk dyrke ikke bare mer frukt, men vin også. Likevel blir ikke dette prosjektet lønnsomt før vi tar med den dalen striden står om, og som tilhører kollektivbruket Galinsk. Her er overslaget.

(Hun rekker ei mappe til konsulenten.)

DEN GAMLE TIL HØYRE

Kan du få inn i referatet at vårt bruk har tenkt å sette i gang med hesteavl.

DEN UNGE TRAKTORFØRERSKEN

Kamerater, dette prosjektet ble planlagt mens vi måtte overnatte i fjellet og ofte manglet kuler til de få riflene våre. Selv det å skaffe en blyant var vanskelig nok.

(Bifall fra begge kanter.)

DEN GAMLE TIL HØYRE

Vi vil takke kameratene fra kollektivbruket Rosa Luxemburg og alle andre som har forsvart hjemmet vårt!

(De tar hverandre i hendene og omfavner hverandre.)

BONDEKONA TIL VENSTRE

Tanken vår var at soldatene våre, mennene deres og mennene våre, skulle vende tilbake til et enda mer fruktbart hjem.

DEN UNGE TRAKTORF ØRER SKEN

Som dikteren Majakovskij sier: «Sovjetfolket bor der fornuften hører hjemme!»

(Med unntak av den gamle har utsendingene til høyre reist seg og studerer agronomens tegninger sammen med konsulenten.)

FOR SKJELLIGE UTSENDINGER

Hvordan kan fallhøyden bli tjueto meter? – Den knausen der må sprenges bort. – Alt som trengs, er sement og dynamitt.

– De tvinger vannet helt ned hit, smart!

EN PURUNG ARBEIDER TIL HØYRE  (til den gamle)

De leder vannet mellom høydedragene og ut over hele dalen, se på dette, Alleko.

DEN GAMLE TIL HØYRE

Jeg vil ikke se på det. Jeg visste at de ville komme med et bra prosjekt. Jeg vil ikke ha noen pistol mot brystet.

SOLDATEN TIL VENSTRE

Men de setter jo bare en blyant mot brystet ditt.

(Latter.)

DEN GAMLE TIL HØYRE (reiser seg mørk til sinns og går for å ta tegningene i øyesyn)

Disse dalrøverne veit bare så altfor godt at vi er svake for visjoner og maskiner her til lands.

BONDEKONA TIL HØYRE

Alleko Beresjvili, ingen er mer besatt av store prosjekter enn du, det er noe alle veit.

KONSULENTEN

Hva skal jeg føre i referatet? Kan jeg skrive at kollektivet deres vil tilrå å gi fra seg sin gamle dal til dette prosjektet?

BONDEKONA TIL HØYRE

Det stemmer jeg for. Og du, Alleko?

DEN GAMLE TIL HØYRE  (bøyd over tegningene)

Jeg vil gjerne få med en kopi av tegningene.

BONDEKONA TIL HØYRE

Da kan vi gå til bords. Når han først har tegningene og kan diskutere dem, er saken avgjort. Jeg kjenner ham. Og sånn er det også med oss andre.

(Utsendingene omfavner hverandre igjen, leende.)

DEN GAMLE TIL VENSTRE

Lenge leve kollektivbruket Galinsk, og lykke til med hesteavlen!

BONDEKONA TIL VENSTRE

Kamerater, til ære for utsendingene fra kollektivbruket

Galinsk, og for konsulenten fra hovedstaden, har vi bedt sangeren Arkadij Tsjeidse om å sette opp en forestilling som kan belyse dette problemet.

(Applaus. Den unge traktorførersken har løpt ut for å hente sangeren.)

BONDEKONA TIL HØYRE

Kamerater, det stykket bør være godt, vi betaler med en hel dal.

BONDEKONA TIL VENSTRE

Arkadij Tsjeidse kan tjueen tusen vers.

DEN GAMLE TIL VENSTRE

Vi har øvd inn stykket i hans regi. Det er for øvrig nesten umulig å få tak i ham. Og du, kamerat fra planleggingskommisjonen, dere burde sørge for at han kommer oftere hit nordpå.

KONSULENTEN

Vi befatter oss egentlig mer med økonomi.

DEN GAMLE TIL VEN STRE (smilende)

Dere styrer med fordeling av vinstokker og traktorer, hvorfor ikke sanger?

(Ført av den unge traktorførersken trer sangeren Arkadij Tsjeidse inn i ringen. Han er en firskåren og likefrem fyr. Sammen med ham kommer musikerne med instrumenter. Det klappes for kunstnerne.)

DEN UNGE TRAKTORF ØRER SKEN

Arkadij, hils på vår kamerat konsulent.

(Sangeren hilser på de omkringstående.)

BONDEKONA TIL HØYRE

Det er meg en stor ære å bli kjent med deg. Jeg hørte om sangene dine allerede på skolen.

SANGEREN

Denne gangen er det et syngespill, og nesten hele kollektivbruket er med og spiller. Vi har tatt med oss de gamle maskene.

DEN GAMLE TIL HØYRE

Er det et av de gamle sagnene?

SANGEREN

Ja, eldgammelt. Det heter «Krittringen» og er opprinnelig kinesisk. Men vi spiller det i en litt annen versjon. Jura, la oss ta en titt på maskene. Kamerater, det er en stor ære for oss å underholde dere etter en slik tung diskusjon. Vi håper at den gamle dikterstemmen klinger godt her i skyggen av sovjettraktorene. Det blir fort feil å blande vin, men gammel og ny visdom går utmerket godt sammen. Nå håper jeg bare at vi får litt mat i kroppen før forestillingen. Det hjelper nemlig.

STEMMER

Sant nok. Vi ses i grendehuset.

(Alle går lystige til middagen. Under oppbruddet vender konsulenten seg til sangeren.)

KONSULENTEN

Hvor lang tid tar denne historien, Arkadij? Jeg må tilbake til Tbilisi i kveld.

SANGEREN (i forbifarten)

Det er egentlig to historier. Et par timer.

KON SULENTEN (svært fortrolig)

Kan dere ikke gjøre det kortere?

SANGEREN

Nei.

